text: Fire politibiler i vild biljagt på Als
  17 januar 2013 kl. 05.03
  Bilist uden kørekort flygtede fra ordensmagten på Als og kørte ind i to politibiler undervejs. Først efter 20 minutter blev den 43-årige mand standset i centrum af Nordborg.
  En gammel kending af politiet tog natten til torsdag flugten, da betjente ville standse hans personbil på Skovbyvej på øen Als i Sønderjylland.
  
  Ville ikke overgive sig
  Den 43-årige mand havde intet kørekort, og han forsøgte at slippe væk på de sønderjyske veje. Selvom flere politibiler drønede efter ham, havde han ingen planer om at overgive sig.
  - Han påkører to patruljevogne i forbindelse med, at de prøver at standse ham. Patruljevognene kører op foran og op på siden af ham, men han kører bevidst ind i dem, siger vagtchef Tommy Bech fra Syd- og Sønderjyllands Politi.
  
  Op til 160 km/t
  Fire politibiler jagtede den fartglade mand, som kørte op til 160 kilometer i timen på vejene på Als.
  Biljagten fortsatte op gennem den sønderjyske ø, og først efter 20 minutter fik betjente styr på bilisten i centrum af Nordborg.
  
  Fanget på P-plads
  - Han kører ind på en parkeringsplads, og så får vi ham standset. Han overgiver sig, lyder det fra Tommy Bech.
  Hverken den 43-årige mand eller nogle betjente er kommet til skade under biljagten.
  